Document ID: 32014R0715

NARIADENIE KOMISIE (EÚ) č. 715/2014
z 26. júna 2014,
ktorým sa mení príloha III k nariadeniu Európskeho parlamentu a Rady (ES) č. 1166/2008 o štrukturálnych zisťovaniach fariem a zisťovaní metód poľnohospodárskej výroby, pokiaľ ide o zoznam ukazovateľov, ktoré sa majú zbierať pri štrukturálnom zisťovaní fariem 2016
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1166/2008 z 19. novembra 2008 o štrukturálnych zisťovaniach fariem a zisťovaní metód poľnohospodárskej výroby (1), a najmä na jeho článok 7 ods. 2,
keďže:
(1)
V nariadení (ES) č. 1166/2008 sa stanovuje program zisťovaní štruktúry poľnohospodárskych podnikov do roku 2016.
(2)
Je potrebné zbierať údaje na monitorovanie vykonávania opatrení v súvislosti s revíziou spoločnej poľnohospodárskej politiky po roku 2013. Okrem toho je potrebné zbierať údaje na monitorovanie vykonávania opatrení v súvislosti s rozvojom vidieka (2).
(3)
Chýbajú štatistické informácie o používaní živín, zavlažovaní a metódach poľnohospodárskej výroby v súvislosti so štrukturálnymi údajmi na úrovni jednotlivých podnikov. Preto je potrebné zlepšiť zber informácií o používaní živín a vody a o metódach poľnohospodárskej výroby v poľnohospodárskych podnikoch, aby sa zabezpečili dodatočné štatistické údaje pre rozvoj agroenvironmentálnej politiky a aby sa zlepšila kvalita agroenvironmentálnych ukazovateľov.
(4)
Zmena zoznamu ukazovateľov vychádza zo zásady, že celkové zaťaženie zostane vyvážené, keďže premenné, ktoré sú zastarané v dôsledku zmien v zodpovedajúcich právnych predpisoch, alebo premenné jednorazovo vynechané v roku 2016 sa vypúšťajú, zatiaľ čo iné sa dopĺňajú, najmä z dôvodu rastúcich a meniacich sa požiadaviek na údaje poľnohospodárskej štatistiky v súvislosti s novou spoločnou poľnohospodárskou politikou do roku 2020, najmä s ohľadom na zvýšenie jej výsledkov v oblasti životného prostredia a príslušné potrebné agroenvironmentálne informácie, pričom sa zohľadňuje aj to, že finančný príspevok EÚ na zisťovania zostáva rovnaký.
(5)
Nariadenie (ES) č. 1166/2008 by sa preto malo zodpovedajúcim spôsobom zmeniť.
(6)
Opatrenia stanovené v tomto nariadení sú v súlade so stanoviskom Stáleho výboru pre poľnohospodársku štatistiku,
PRIJALA TOTO NARIADENIE:
Článok 1
Príloha III k nariadeniu (ES) č. 1166/2008 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. júna 2014

Labels: 12
19
6